Προσωρινό κείμενο
ΑΠΟΦΑΣΗ ΤΟΥ ΔΙΚΑΣΤΗΡΙΟΥ (όγδοο τμήμα)
της 2ας Οκτωβρίου 2025 (*)
« Προδικαστική παραπομπή – Τελωνειακή ένωση – Κανονισμός (ΕΕ) 952/2013 – Προσδιορισμός της καταγωγής των εμπορευμάτων – Κατ’ εξουσιοδότηση κανονισμός (ΕΕ) 2015/2446 – Διάκριση 7304 41 του εναρμονισμένου συστήματος περιγραφής και κωδικοποίησης των εμπορευμάτων – Σωλήνες κάθε είδους και κοίλα είδη με καθορισμένη μορφή, χωρίς συγκόλληση, από σίδηρο ή χάλυβα – Κύρος του κανόνα καταγωγής που ισχύει για τους σωλήνες από χάλυβα – Σωλήνες που έχουν υποστεί τελική κατεργασία εν θερμώ και ακολούθως έχουν ελαθεί σε ψυχρή κατάσταση »
Στην υπόθεση C‑86/24,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Krajský soud v Ostravě – pobočka v Olomouci (περιφερειακό δικαστήριο Οστράβα – μεταβατική έδρα Olomouc, Τσεχική Δημοκρατία) με απόφαση της 23ης Ιανουαρίου 2024, η οποία περιήλθε στο Δικαστήριο στις 2 Φεβρουαρίου 2024, στο πλαίσιο της δίκης
CS STEEL a.s.
κατά
Generální ředitelství cel,
ΤΟ
ΔΙΚΑΣΤΗΡΙΟ (όγδοο
τμήμα),
συγκείμενο από τους S. Rodin (εισηγητή), πρόεδρο τμήματος, N. Piçarra και N. Fenger, δικαστές,
γενικός εισαγγελέας: R. Norkus
γραμματέας: R. Stefanova-Kamisheva, διοικητική υπάλληλος,
έχοντας υπόψη την έγγραφη διαδικασία και κατόπιν της επ’ ακροατηρίου συζητήσεως της 27ης Μαρτίου 2025,
λαμβάνοντας υπόψη τις παρατηρήσεις που υπέβαλαν:
–        η CS STEEL a.s., εκπροσωπούμενη από τον D. Urbanec, advokát,
–        η Generální ředitelství cel, εκπροσωπούμενη από τον P. Polák,
–        η Τσεχική Κυβέρνηση, εκπροσωπούμενη από τις L. Březinová και L. Halajová και από τους M. Smolek και J. Vláčil,
–        η Ισπανική Κυβέρνηση, εκπροσωπούμενη από τις M. Morales Puerta και P. Pérez Zapico,
–        η Ευρωπαϊκή Επιτροπή, εκπροσωπούμενη από την B. Eggers και τον J. Hradil,
κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
1        Η αίτηση προδικαστικής αποφάσεως αφορά το κύρος του βασικού κανόνα για τα εμπορεύματα που υπάγονται στη διάκριση 7304 41 (στο εξής: βασικός κανόνας) του εναρμονισμένου συστήματος περιγραφής και κωδικοποίησης των εμπορευμάτων (στο εξής: ΕΣ), ο οποίος προβλέπεται στο παράρτημα 22‑01, του κατ’ εξουσιοδότηση κανονισμού (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου όσον αφορά λεπτομερείς κανόνες σχετικούς με ορισμένες διατάξεις του ενωσιακού τελωνειακού κώδικα (ΕΕ 2015, L 343, σ. 1).
2        Η αίτηση αυτή υποβλήθηκε στο πλαίσιο ένδικης διαφοράς μεταξύ
της τσεχικής εταιρίας CS STEEL a.s. και της Generální ředitelství cel (Γενικής Διευθύνσεως Τελωνείων, Τσεχική Δημοκρατία, στο εξής: εθνική τελωνειακή αρχή), σχετικά με διορθωτική πράξη επιβολής δασμών στην εταιρία αυτή.
Το νομικό πλαίσιο
Το διεθνές δίκαιο
3        Το ΕΣ θεσπίστηκε με τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων, η οποία συνήφθη στις Βρυξέλλες στις 14 Ιουνίου 1983 [Recueil des traités des Nations unies, τόμος 1503, σ. 4, αριθ. 25910 (1988)], στο πλαίσιο του Παγκόσμιου Οργανισμού Τελωνείων (ΠΟΤ), και η οποία εγκρίθηκε, μαζί με το τροποποιητικό της πρωτόκολλο της 24ης Ιουνίου 1986, εξ ονόματος της Ευρωπαϊκής Οικονομικής Κοινότητας, με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ 1987, L 198, σ. 1). Οι επεξηγηματικές σημειώσεις του ΕΣ καταρτίζονται από τον ΠΟΤ σύμφωνα με τις διατάξεις της εν λόγω συμβάσεως.
4        Η επεξηγηματική σημείωση σχετικά με την κλάση 7304 του ΕΣ έχει ως εξής:
«Οι σωλήνες κάθε είδους και τα κοίλα είδη με καθορισμένη μορφή της παρούσας κλάσης μπορούν να λαμβάνονται με διάφορες διεργασίες:
[…]
Β)      Διέλαση εν θερμώ στρογγυλού σωλήνα με εξώθηση σε πρέσσα, είτε κάτω από γυαλί (μέθοδος UgineSéjournet) είτε κάτω από άλλο λιπαντικό. Η διαδικασία αυτή περιλαμβάνει τις ακόλουθες εργασίες: διάτρηση, διόγκωση ή μη και εφελκυσμό.
Τις ανωτέρω προβλεπόμενες εργασίες ακολουθούν εργασίες τελικής κατεργασίας:
–        είτε εν θερμώ: στην περίπτωση αυτή, ο ακατέργαστος σωλήνας, αφού θερμανθεί εκ νέου, διέρχεται από έναν διαμετρητή-μειωτήρα, με ή χωρίς διάταξη έλξης, και στη συνέχεια από μια μηχανή ευθυγράμμισης·
–        είτε εν ψυχρώ, με διέλαση με ολκή σε ταινία ή με έλαση σε έλαστρο με βήμα προσκυνητή (pilger mills) (διεργασίες Mannesmann ή Megaval). Οι διεργασίες αυτές καθιστούν δυνατή την παραγωγή, από σωλήνες που ελασματοποιούνται ή υποβάλλονται σε διέλαση εν θερμώ και οι οποίοι χρησιμοποιούνται ως ημικατεργασμένα τεμάχια, σωλήνων διαμέτρου και πάχους μικρότερου από ό,τι με τις διεργασίες θερμής έλασης (σημειώνεται ότι η διεργασία Transval καθιστά δυνατή την απευθείας παραγωγή σωλήνων μικρού πάχους), καθώς και σωλήνων με μικρότερες ανοχές διαμέτρου και πάχους. Οι εργασίες εν ψυχρώ καθιστούν επίσης δυνατή την επίτευξη διαφορετικού επιπέδου φινιρισμάτων επιφανείας, ιδίως την υαλωμένη επιφάνεια (σωλήνες με ελάχιστη τραχύτητα) που απαιτείται, για παράδειγμα, για τους υδραυλικούς κυλίνδρους και τους κυλίνδρους που λειτουργούν με πεπιεσμένο αέρα.
[…]»
Το δίκαιο της Ένωσης
Ο τελωνειακός κώδικας
5        Το άρθρο 60 του κανονισμού (ΕΕ) 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ 2013, L 269, σ. 1, και διορθωτικό ΕΕ 2016, L 267, σ. 2)
(στο εξής: τελωνειακός κώδικας), το οποίο επιγράφεται «Απόκτηση της καταγωγής», προβλέπει στην παράγραφο 2 τα εξής:
«Τα εμπορεύματα στην παραγωγή των οποίων συμμετέχουν μία ή περισσότερες χώρες ή εδάφη θεωρούνται ως καταγόμενα από τη χώρα ή το έδαφος στην οποία πραγματοποιήθηκε η τελευταία, ουσιαστική, οικονομικά δικαιολογημένη μεταποίηση ή επεξεργασία, σε επιχείρηση εξοπλισμένη για το σκοπό αυτό, η οποία κατέληξε στην παρασκευή ενός νέου προϊόντος ή αντιπροσωπεύει σημαντικό στάδιο της παρασκευής.»
6        Το άρθρο 62 του τελωνειακού κώδικα, το οποίο φέρει τον τίτλο «Εξουσιοδότηση», ορίζει τα εξής:
«Ανατίθεται στην [Ευρωπαϊκή] Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 284, για τον καθορισμό των κανόνων σύμφωνα με τους οποίους, εμπορεύματα των οποίων ο προσδιορισμός της μη προτιμησιακής καταγωγής είναι απαραίτητος για τους σκοπούς της εφαρμογής των ενωσιακών μέτρων που αναφέρονται στο άρθρο 59, θεωρείται ότι έχουν παραχθεί εξ ολοκλήρου σε μία μόνο χώρα ή ένα μόνο έδαφος ή έχουν υποστεί την τελευταία, ουσιώδη, οικονομικά δικαιολογημένη μεταποίηση ή επεξεργασία, σε επιχείρηση εξοπλισμένη για το σκοπό αυτό, η οποία κατέληξε στην παρασκευή ενός νέου προϊόντος ή αντιπροσωπεύει σημαντικό στάδιο παρασκευής σε μια χώρα ή ένα έδαφος, σύμφωνα με το άρθρο 60.»
7        Το άρθρο 284 του τελωνειακού κώδικα, το οποίο επιγράφεται «Άσκηση της εξουσιοδότησης», καθορίζει τους λεπτομερείς κανόνες άσκησης της εν λόγω εξουσιοδότησης.
Ο κατ’ εξουσιοδότηση κανονισμός 2015/2446
8        Ασκώντας την αρμοδιότητα που της παρέχει το άρθρο 62 του τελωνειακού κώδικα, η Επιτροπή εξέδωσε τον κατ’ εξουσιοδότηση κανονισμό 2015/2446.
9        Το παράρτημα 22‑01 του κατ’ εξουσιοδότηση κανονισμού φέρει τον τίτλο «Εισαγωγικές σημειώσεις και πίνακας ουσιαστικών εργασιών μεταποίησης ή επεξεργασίας που προσδίδουν μη προτιμησιακή καταγωγή». Το παράρτημα αυτό περιλαμβάνει τμήμα με τίτλο «Εισαγωγικές σημειώσεις», του οποίου τα σημεία 2 και 3 έχουν ως εξής:
«2.      Εφαρμογή των κανόνων του παρόντος παραρτήματος
2.1.      Οι κανόνες που περιλαμβάνονται στο παρόν παράρτημα πρέπει να εφαρμόζονται στα εμπορεύματα με βάση την κατάταξή τους στο [ΕΣ] και περαιτέρω κριτήρια που ενδέχεται να προβλέπονται πέραν των κλάσεων ή διακρίσεων του [ΕΣ] που έχουν δημιουργηθεί ειδικά για τους σκοπούς τους παρόντος παραρτήματος. Όταν μια κλάση ή διάκριση του [ΕΣ] υποδιαιρείται περαιτέρω με τη χρήση των εν λόγω κριτηρίων, στο παρόν παράρτημα αναφέρεται ως “υποδιαίρεση κλάσης” ή “υποδιάκριση”. […]
Η κατάταξη των εμπορευμάτων σε κλάσεις και διακρίσεις του [ΕΣ] διέπεται από τους γενικούς κανόνες για την ερμηνεία του [ΕΣ] και τυχόν συναφείς σημειώσεις τμημάτων, κεφαλαίων και διακρίσεων του εν λόγω συστήματος. Οι εν λόγω κανόνες και σημειώσεις αποτελούν μέρος της Συνδυασμένης Ονοματολογίας, η οποία ορίζεται στο παράρτημα I του κανονισμού (ΕΟΚ) αριθ. 2658/87 του Συμβουλίου[, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1)]. Για τους σκοπούς της αναγνώρισης μιας ορθής υποδιαίρεσης κλάσης ή υποδιάκρισης για ορισμένα εμπορεύματα του παρόντος παραρτήματος, εφαρμόζονται κατ’ αναλογία, οι γενικοί κανόνες για την ερμηνεία του [ΕΣ] και τυχόν συναφείς σημειώσεις τμημάτων, κεφαλαίων και διακρίσεων, εκτός εάν απαιτείται διαφορετικά στο παρόν παράρτημα.
[…]
3.      Γλωσσάριο
Οι βασικοί κανόνες σε επίπεδο υποδιαίρεσης μπορούν, εφόσον βασίζονται σε αλλαγή δασμολογικής κατάταξης, να αναγράφονται με τη χρήση των ακόλουθων συντομογραφιών:
[…]
CTH:      Υπαγωγή στην παρούσα κλάση από άλλη κλάση
[…]».
10      Το κεφάλαιο 73 του εν λόγω παραρτήματος περιλαμβάνει πίνακα με τους βασικούς κανόνες που πρέπει να εφαρμόζονται για τον προσδιορισμό της χώρας ή του εδάφους καταγωγής των εμπορευμάτων που μνημονεύονται σε αυτό και προσδιορίζονται σύμφωνα με την κλάση ή τη διάκρισή τους στο [ΕΣ], μεταξύ άλλων τον βασικό κανόνα για τους σωλήνες κάθε είδους που έχουν διελκυνθεί ή ελαθεί σε ψυχρή κατάσταση, από ανοξείδωτο χάλυβα, χωρίς συγκόλληση, κυκλικής τομής οι οποίοι υπάγονται στη διάκριση 7304 41 του ΕΣ. Ο εν λόγω πίνακας έχει ως εξής:
«Κωδικός ΕΣ 2012
Περιγραφή των εμπορευμάτων
Βασικοί κανόνες
[…]
7304
Σωλήνες κάθε είδους και είδη με καθορισμένη μορφή κοίλα, χωρίς συγκόλληση, από σίδηρο
(εκτός του χυτοσίδηρου) ή χάλυβα.
Όπως ορίζεται για τις διακρίσεις
– Σωλήνες κάθε είδους των τύπων που χρησιμοποιούνται για αγωγούς πετρελαίου ή αερίου:
7304 11
–
– Από ανοξείδωτο χάλυβα
CTH:
[…]
– Άλλοι, κυκλικής τομής, από ανοξείδωτους χάλυβες:
– Άλλοι, κυκλικής τομής, από ανοξείδωτους χάλυβες:
7304 41
–
– Που έχουν διελκυνθεί ή ελαθεί σε ψυχρή κατάσταση
CTH ή αλλαγή δασμολογικής κατάταξης από τα κοίλα είδη με καθορισμένη μορφή της διάκρισης 7304 49
7304 49
–
– Άλλοι
CTH»
Η διαφορά της κύριας δίκης, το προδικαστικό ερώτημα και η διαδικασία ενώπιον του Δικαστηρίου
11      Η Maxim Tubes Company Pvt. Ltd, εταιρία εγκατεστημένη στην Ινδία, εισήγαγε στη χώρα αυτή χαλύβδινους σωλήνες θερμής ελάσεως από την Κίνα, υπαγόμενους στη διάκριση 7304 11, οι οποίοι πληρούσαν το πρότυπο ASTM A312. Οι σωλήνες αυτοί υπέστησαν ακολούθως κατεργασία στην Ινδία υπό τη μορφή ψυχρής έλασης, αποξείδωσης, παθητικοποίησης, ανόπτησης, ευθυγράμμισης και κοπής, με αποτέλεσμα τη μεταβολή των διαστάσεών τους. Οι σωλήνες που έτυχαν της ως άνω μεταποίησης και εξακολουθούσαν να πληρούν το πρότυπο ASTM A312 εξήχθησαν στην Ένωση στην CS STEEL.
12      Κατά την περίοδο από τον Ιανουάριο του 2016 έως τον Δεκέμβριο του 2017 η Celní úřad pro Olomoucký kraj (τελωνειακή αρχή της περιφέρειας Olomouc, Τσεχική Δημοκρατία) έκανε δεκτές έξι τελωνειακές διασαφήσεις υποβληθείσες από την CS STEEL, με σκοπό τη θέση σε ελεύθερη κυκλοφορία των σωλήνων από ανοξείδωτο χάλυβα, χωρίς συγκόλληση, κυκλικής διατομής που υπάγονταν στη δασμολογική διάκριση 7304 41 του ΕΣ, οι οποίοι δηλώθηκαν ως ινδικής μη προτιμησιακής καταγωγής.
13      Κατόπιν ελέγχου, η εθνική τελωνειακή αρχή κατέληξε στο συμπέρασμα ότι οι σωλήνες αυτοί ήταν κινεζικής καταγωγής και, ως εκ τούτου, προέβη σε διόρθωση των οφειλόμενων τελωνειακών δασμών, σύμφωνα με τον εκτελεστικό κανονισμό (ΕΕ) 2018/330 της Επιτροπής, της 5ης Μαρτίου 2018, για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από ανοξείδωτο χάλυβα καταγωγής Λαϊκής Δημοκρατίας της Κίνας, έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11
παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ 2018, L 63, σ. 15).
14      Η ως άνω αρχή έκρινε ότι η μεταβολή της καταγωγής των εν λόγω σωλήνων θα ήταν δυνατή μόνον αν αυτοί είχαν κατασκευαστεί από εμπορεύματα υπαγόμενα σε άλλες κλάσεις του ΕΣ, όπως τα απορρίμματα και θραύσματα χάλυβα που υπάγονται στην κλάση 7204, ή τα κοίλα είδη με καθορισμένη μορφή που υπάγονται στη διάκριση 7304 49.
15      Το Krajský soud v Ostravě – pobočka
v Olomouci (περιφερειακό δικαστήριο Οστράβα
– μεταβατική έδρα Olomouc, Τσεχική Δημοκρατία), το οποίο είναι το αιτούν δικαστήριο, επιληφθέν προσφυγής την οποία άσκησε η CS STEEL κατά των αποφάσεων της εθνικής τελωνειακής αρχής σχετικά με τη διορθωτική αυτή πράξη, διατηρεί αμφιβολίες ως προς το κύρος του βασικού κανόνα για τον προσδιορισμό της καταγωγής των εμπορευμάτων που υπάγονται στη διάκριση 7304 41 του ΕΣ, που προβλέπεται στο παράρτημα 22 01 του κατ’ εξουσιοδότηση κανονισμού 2015/2446, στο μέτρο που, σύμφωνα με τον κανόνα αυτόν, τέτοια εμπορεύματα που προκύπτουν από την εν ψυχρώ έλαση προϊόντων υπαγόμενων στη διάκριση 7304 49 του ΕΣ αποκτούν τον χαρακτήρα εμπορευμάτων καταγωγής της χώρας στην οποία πραγματοποιήθηκαν οι εργασίες αυτές, ενώ μια τέτοια μεταποίηση προϊόντων που εμπίπτουν στη διάκριση 7304 11 του ΕΣ δεν προσδίδει στα εν λόγω εμπορεύματα τέτοια καταγωγή.
16      Συναφώς, το αιτούν δικαστήριο επισημαίνει ότι από τον βασικό κανόνα σχετικά με τον προσδιορισμό της καταγωγής των εμπορευμάτων
που κατατάσσονται στη διάκριση
7304 41 του ΕΣ, ερμηνευόμενο υπό το πρίσμα της αποφάσεως της 21ης Σεπτεμβρίου 2023, Stappert Deutschland (C‑210/22, EU:C:2023:693), προκύπτει ότι η μεταβολή της καταγωγής επέρχεται, κατ’ ουσίαν, είτε λόγω αλλαγής της δασμολογικής κλάσης, είτε λόγω της ψυχρής έλασης προϊόντος που υπάγεται στη διάκριση 7304 49 του ΕΣ. Κατά το αιτούν δικαστήριο, καθόσον η μόνη κρίσιμη διαφορά μεταξύ της διάκρισης 7304 49 και της διάκρισης 7304 11 φαίνεται να είναι ο προορισμός των σωλήνων, ο βασικός αυτός κανόνας εισάγει ενδεχομένως διάκριση σε βάρος των μεταποιημένων προϊόντων που εμπίπτουν, πριν από τη μεταποίησή τους, στη διάκριση 7304 11 του ΕΣ.
17      Υπό τις περιστάσεις αυτές, το Krajský soud v Ostravě – pobočka v Olomouci (περιφερειακό δικαστήριο Οστράβα, μεταβατική έδρα Olomouc) αποφάσισε να αναστείλει την ενώπιόν του διαδικασία και να υποβάλει στο Δικαστήριο το εξής προδικαστικό ερώτημα:
«Είναι έγκυρος και ισχυρός ο βασικός κανόνας για τον προσδιορισμό της καταγωγής που προβλέπεται για τη διάκριση 7304 41 του [ΕΣ] στο παράρτημα 22‑01 του κατ’ εξουσιοδότηση κανονισμού [2015/2446], καθόσον αποκλείει τη μεταποίηση εν ψυχρώ (υπό τη μορφή ψυχρής έλασης) ως επαρκές κριτήριο για τη μεταβολή της καταγωγής υπαγόμενων στη διάκριση 7304 11 σωλήνων οι οποίοι έχουν υποστεί τελική κατεργασία εν θερμώ και οι οποίοι πληρούν το πρότυπο ASTM A312;»
18      Απαντώντας σε αίτημα του Δικαστηρίου για την παροχή πληροφοριών σχετικά, μεταξύ άλλων, με τις συνέπειες της μεταποίησης εν ψυχρώ των οικείων σωλήνων, το αιτούν δικαστήριο επισήμανε, αφενός, ότι οι διαστάσεις, η δομή και τα χαρακτηριστικά του υλικού των σωλήνων αυτών είχαν μεταβληθεί σημαντικά και, αφετέρου, ότι δεν γνώριζε αν οι εν λόγω σωλήνες είχαν χαρακτηριστικά που να καθιστούν δυνατή τη χρησιμοποίησή τους ως αγωγών πετρελαίου ή φυσικού αερίου.
Επί του προδικαστικού ερωτήματος
19      Με το προδικαστικό ερώτημά του, το αιτούν δικαστήριο ζητεί, κατ’ ουσίαν, να διευκρινιστεί αν ο βασικός κανόνας είναι έγκυρος και ισχυρός υπό το πρίσμα του άρθρου 60, παράγραφος 2, του τελωνειακού κώδικα, καθόσον δεν προβλέπει ότι σωλήνες υπαγόμενοι στη διάκριση 7304 41 του ΕΣ που λαμβάνονται εν ψυχρώ από σωλήνες υπαγόμενους στη διάκριση 7304 11 του ΕΣ μπορούν να θεωρηθούν ως καταγόμενοι από τη χώρα ή το έδαφος όπου υπέστησαν την τελευταία μεταποίηση ή επεξεργασία τους.
20      Συναφώς, επισημαίνεται ότι, κατά το γράμμα του βασικού κανόνα, οι σωλήνες κάθε είδους που υπάγονται στη διάκριση 7304 41 του ΕΣ θεωρούνται ως καταγόμενοι από τη χώρα όπου μεταποιήθηκαν είτε από προϊόντα που υπάγονται σε άλλη κλάση του ΕΣ είτε από ψυχρή έλαση «κοίλ[ων] [ειδών] με καθορισμένη μορφή της διάκρισης 7304 49» του ΕΣ.
Εντούτοις, το Δικαστήριο αποφάνθηκε, με την απόφαση της 21ης Σεπτεμβρίου 2023, Stappert Deutschland (C‑210/22, EU:C:2023:693, σκέψη 66), ότι ο βασικός κανόνας είναι ανίσχυρος, καθόσον αποκλείει το ενδεχόμενο η αλλαγή δασμολογικής κατάταξης, η οποία προκύπτει από τη μεταποίηση σωλήνων κάθε είδους της διάκρισης 7304 49 του ΕΣ σε σωλήνες κάθε είδους και κοίλα είδη με καθορισμένη μορφή, χωρίς συγκόλληση, από σίδηρο ή χάλυβα, που έχουν διελκυνθεί ή ελαθεί σε ψυχρή κατάσταση (ψυχρή έλαση) της διάκρισης 7304 41 του ΕΣ, να προσδώσει στα τελευταία αυτά προϊόντα τον χαρακτήρα προϊόντων καταγωγής της χώρας στην οποία επήλθε η εν λόγω αλλαγή.
21      Επομένως προκύπτει ότι, όπως επισημαίνει κατ’ ουσίαν το αιτούν δικαστήριο, ο βασικός κανόνας, ερμηνευόμενος υπό το πρίσμα της αποφάσεως αυτής, εισάγει διαφορετική μεταχείριση, όσον αφορά τον προσδιορισμό της καταγωγής, μεταξύ της μεταποίησης εν ψυχρώ των σωλήνων κάθε είδους που υπάγονται στη διάκριση 7304 11 του ΕΣ και της μεταποίησης εν ψυχρώ των σωλήνων κάθε είδους που υπάγονται στη διάκριση 7304 49 του ΕΣ.
22      Κατά το άρθρο 62 του τελωνειακού κώδικα, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για τον καθορισμό των κανόνων σύμφωνα με τους οποίους θεωρείται ότι τα εμπορεύματα έχουν υποστεί την τελευταία, ουσιώδη, οικονομικά δικαιολογημένη μεταποίηση ή επεξεργασία σε επιχείρηση εξοπλισμένη για τον σκοπό αυτό, η οποία κατέληξε στην παρασκευή ενός νέου προϊόντος ή αντιπροσωπεύει σημαντικό στάδιο παρασκευής σε μια χώρα ή έδαφος, σύμφωνα με το άρθρο 60 του εν λόγω κώδικα. Οι εν λόγω πράξεις σκοπούν να διευκρινίσουν τον τρόπο με τον οποίο πρέπει να ερμηνεύονται και να εφαρμόζονται σε συγκεκριμένες περιπτώσεις τα αφηρημένα κριτήρια που προβλέπονται στην τελευταία αυτή διάταξη (απόφαση της 21ης Σεπτεμβρίου 2023, Stappert Deutschland, C‑210/22, EU:C:2023:693, σκέψη 52 και εκεί μνημονευόμενη νομολογία).
23      Εντούτοις, η άσκηση της εξουσίας αυτής εκ μέρους της Επιτροπής υπόκειται, όπως προκύπτει από πάγια νομολογία του Δικαστηρίου, στην τήρηση ορισμένων απαιτήσεων. Οι σκοποί τους οποίους επιδιώκει ο κατ’ εξουσιοδότηση κανονισμός πρέπει να είναι ικανοί να δικαιολογήσουν την έκδοσή του, ο δε κανονισμός αυτός πρέπει να τηρεί την υποχρέωση αιτιολογήσεως που επιβάλλεται σε σχέση με μια τέτοια πράξη και οι εκτιμήσεις της Επιτροπής σχετικά με τον προσδιορισμό της χώρας καταγωγής των προϊόντων επί των οποίων έχει εφαρμογή ο εν λόγω κανονισμός δεν πρέπει να ενέχουν πλάνη περί το δίκαιο ή πρόδηλη πλάνη εκτιμήσεως υπό το πρίσμα του άρθρου 60, παράγραφος 2, του τελωνειακού κώδικα (απόφαση της 21ης Σεπτεμβρίου 2023, Stappert Deutschland,
C‑210/22 EU:C:2023:693, σκέψη 53 και εκεί μνημονευόμενη νομολογία).
24      Η καταγωγή αυτή πρέπει, εν πάση περιπτώσει, να καθορίζεται σε συνάρτηση με το καθοριστικό κριτήριο το οποίο είναι η «τελευταία ουσιώδης μεταποίηση ή επεξεργασία» των οικείων εμπορευμάτων. Η φράση αυτή πρέπει να θεωρηθεί ότι παραπέμπει στο στάδιο της διαδικασίας παραγωγής στη διάρκεια του οποίου συγκεκριμενοποιείται ο προορισμός των εν λόγω εμπορευμάτων καθώς και τα ιδιαίτερα χαρακτηριστικά και η ειδική σύνθεσή τους που δεν είχαν προηγουμένως και τα οποία δεν πρόκειται να υποστούν μεταγενέστερα ουσιώδη ποιοτική μεταβολή (απόφαση της 21ης Σεπτεμβρίου 2023, Stappert Deutschland,
C‑210/22, σκέψη 54 και εκεί μνημονευόμενη νομολογία).
25      Η δικαστική εξέταση του βασίμου διατάξεως μιας πράξης όπως το παράρτημα 22‑01 του κατ’ εξουσιοδότηση κανονισμού 2015/2446, το οποίο προβλέπει τον βασικό κανόνα, αφορά το ζήτημα αν, ανεξαρτήτως πλάνης περί το δίκαιο, η Επιτροπή υπέπεσε, κατά την εφαρμογή του άρθρου 60, παράγραφος 2, του τελωνειακού κώδικα, σε πρόδηλη πλάνη εκτιμήσεως, λαμβανομένης υπόψη της συγκεκριμένης περίπτωσης
περί της οποίας πρόκειται (απόφαση της 21ης Σεπτεμβρίου 2023, Stappert Deutschland,
C‑210/22, EU:C:2023:693, σκέψη 55 και εκεί μνημονευόμενη νομολογία).
26      Κατά τη νομολογία του Δικαστηρίου, η διαφορετική μεταχείριση παρόμοιων μεταποιήσεων, όπως αυτή που επισημάνθηκε στη σκέψη 21 της παρούσας αποφάσεως, πρέπει να δικαιολογείται αντικειμενικώς από την Επιτροπή προκειμένου να μπορεί να διαπιστωθεί ότι η Επιτροπή δεν υπέπεσε σε τέτοια πλάνη (πρβλ. αποφάσεις της 23ης Μαρτίου 1983, Cousin κ.λπ., 162/82, EU:C:1983:93, σκέψη 21, και της 21ης Σεπτεμβρίου 2023, Stappert Deutschland, C‑210/22, EU:C:2023:693, σκέψη 56).
27      Εν προκειμένω, η Επιτροπή υποστηρίζει ότι η συμμόρφωση προς το πρότυπο ASTM A312 των σωλήνων κάθε είδους που εισάγονται από την Κίνα στην Ινδία και υπάγονται στη διάκριση 7304 11 του ΕΣ καταδεικνύει ότι τα προϊόντα αυτά ήταν ήδη τελειωμένα προϊόντα, τα οποία δεν μπορούσαν να αποτελέσουν αντικείμενο ουσιώδους και οικονομικά δικαιολογημένης μεταποίησης που να επιφέρει
μεταβολή της καταγωγής.
28      Το εν λόγω θεσμικό όργανο διατείνεται επίσης, κατ’ ουσίαν, ότι η μεταποίηση εν ψυχρώ των σωλήνων κάθε είδους που υπάγονται στη διάκριση 7304 11 του ΕΣ, η οποία έχει ως αποτέλεσμα ότι μεταβάλλονται κατά τρόπο ώστε να υπάγονται στη διάκριση 7304 41 του ΕΣ, δεν τους προσδίδει, ως εκ τούτου, προορισμό και σύνθεση που δεν είχαν προηγουμένως, καθόσον οι τελευταίες ποιοτικές αλλαγές τους επήλθαν κατά τη μεταποίησή τους εν θερμώ, η οποία οδήγησε στην κατάταξή τους στην πρώτη διάκριση. Πράγματι, μια τέτοια μεταποίηση εν ψυχρώ των σωλήνων αυτών επιφέρει ασφαλώς μη αναστρέψιμες μεταβολές στα εν λόγω προϊόντα, κυρίως μειώνοντας τις διαστάσεις τους, χωρίς ωστόσο να εμποδίζει τη χρησιμοποίησή τους ως αγωγών αερίου ή υδρογονανθράκων και την τήρηση του προτύπου ASTM A312, όπως συνομολογούν όλοι οι ενδιαφερόμενοι που υπέβαλαν παρατηρήσεις στο Δικαστήριο. Επομένως, η εν λόγω μεταποίηση εν ψυχρώ διακρίνεται από τη μεταποίηση εν ψυχρώ των ημικατεργασμένων τεμαχίων σωλήνων που αποτελούν ημιτελή προϊόντα, στα οποία αναφέρεται η απόφαση της 21ης Σεπτεμβρίου 2023, Stappert Deutschland (C‑210/22, EU:C:2023:693), και τα οποία υπάγονται στη διάκριση 7304 49 του ΕΣ.
29      Συναφώς, επισημαίνεται ότι τα εμπορεύματα που περιλαμβάνονται στις διακρίσεις 7304 11 και 7304 41 του ΕΣ περιγράφονται, για τη μεν πρώτη από τις διακρίσεις αυτές, ως σωλήνες κάθε είδους χωρίς συγκόλληση, των τύπων που χρησιμοποιούνται για αγωγούς πετρελαίου ή αερίου από ανοξείδωτο χάλυβα, και για τη δεύτερη από τις διακρίσεις αυτές, ως άλλοι σωλήνες κάθε είδους χωρίς συγκόλληση, κυκλικής τομής, από ανοξείδωτο χάλυβα που έχουν διελκυνθεί ή ελαθεί σε ψυχρή κατάσταση.
30      Ως εκ τούτου, οι σωλήνες κάθε είδους παύουν να υπάγονται στη διάκριση 7304 11 του ΕΣ και μπορούν να υπαχθούν στη διάκριση 7304 41 του ΕΣ διά της απώλειας των τυπικών ιδιοτήτων των σωλήνων κάθε είδους που χρησιμοποιούνται για αγωγούς πετρελαίου ή φυσικού αερίου, η οποία δεν συνεπάγεται κατ’ ανάγκην απώλεια των ιδιοτήτων που καθιστούν δυνατή τη χρησιμοποίησή τους για τον σκοπό αυτόν.
31      Από τα προεκτεθέντα προκύπτει ότι η μεταποίηση εν ψυχρώ των σωλήνων κάθε είδους που υπάγονται στη διάκριση 7304 11 του ΕΣ, η οποία έχει ως αποτέλεσμα ότι μεταβάλλονται κατά τέτοιον τρόπο ώστε να υπάγονται στη διάκριση 7304 41 του ΕΣ, μολονότι μπορεί να επιφέρει σημαντική μεταβολή των ιδιοτήτων τους, δεν συνεπάγεται, εκ του γεγονότος αυτού και μόνον, μεταβολή του προορισμού και της αρχικής συνθέσεώς τους.
32      Η εκτίμηση αυτή δεν κλονίζεται από την απάντηση του αιτούντος δικαστηρίου στην αίτηση του Δικαστηρίου για την παροχή πληροφοριών, που παρατίθεται στη σκέψη 18 της παρούσας αποφάσεως, κατά την οποία η μεταποίηση εν ψυχρώ των σωλήνων που υπάγονται στη διάκριση 7304 11 του ΕΣ μπορεί να επηρεάσει σημαντικά τις διαστάσεις, τη δομή και τα χαρακτηριστικά τους. Πράγματι, από την απάντηση αυτή δεν προκύπτει ούτε ότι η μεταποίηση εν ψυχρώ των επίμαχων στην κύρια δίκη σωλήνων ήταν τέτοιας εκτάσεως ώστε οι σωλήνες αυτοί να μη μπορούν πλέον να χρησιμοποιηθούν για τη μεταφορά πετρελαίου και φυσικού αερίου ούτε ότι η σύνθεσή τους μεταβλήθηκε. Αντιθέτως, η εκτίμηση αυτή επιβεβαιώνεται από το γεγονός ότι και μετά την εν λόγω μεταποίηση οι συγκεκριμένοι σωλήνες εξακολουθούν να πληρούν το πρότυπο ASTM A312. Όπως υποστηρίζει η Επιτροπή χωρίς να αντικρουσθεί από τους λοιπούς ενδιαφερομένους, η συμμόρφωση προς το ως άνω πρότυπο πιστοποιεί τη δυνατότητα χρησιμοποίησης των σωλήνων αυτών ως αγωγών για τη μεταφορά πετρελαίου και φυσικού αερίου.
33      Υπό τις συνθήκες αυτές, πρέπει να γίνει δεκτό ότι η προβλεπόμενη από τον βασικό κανόνα διαφορετική μεταχείριση ως προς τον προσδιορισμό της καταγωγής
μεταξύ της μεταποίησης εν ψυχρώ των σωλήνων κάθε είδους που υπάγονται στη διάκριση 7304 11 του ΕΣ και της μεταποίησης εν ψυχρώ των σωλήνων κάθε είδους που εμπίπτουν στη διάκριση 7304 49 του ΕΣ είναι αντικειμενικώς δικαιολογημένη. Επομένως, η Επιτροπή δεν υπέπεσε σε πρόδηλη πλάνη εκτιμήσεως θεσπίζοντας τον κανόνα αυτόν.
34      Κατόπιν του συνόλου των προεκτεθέντων, στο υποβληθέν προδικαστικό ερώτημα πρέπει να δοθεί η απάντηση ότι από την εξέτασή του δεν προέκυψε κανένα στοιχείο που να είναι ικανό να θίξει το κύρος του βασικού κανόνα.
Επί των δικαστικών εξόδων
35      Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς, το Δικαστήριο (όγδοο τμήμα) αποφαίνεται:
Από την εξέταση του προδικαστικού ερωτήματος δεν προέκυψε κανένα στοιχείο που να είναι ικανό να θίξει το κύρος του βασικού κανόνα που ισχύει για τα εμπορεύματα που υπάγονται στη διάκριση 7304 41 του εναρμονισμένου συστήματος περιγραφής και κωδικοποίησης των εμπορευμάτων, ο οποίος προβλέπεται στο παράρτημα 22‑01 του κατ’ εξουσιοδότηση κανονισμού (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα.
(υπογραφές)
*      Γλώσσα διαδικασίας: η τσεχική.